### Vyučovacia hodina bez technických pomôcok

Každému učiteľovi, ktorý nemá pri výučbe k dispozícii dataprojektor a počítač, odporúčame prejsť si prezentáciu **Cena\_statu\_Prezentacia.ppt**, ktorú nájdete [na tomto linku](http://cenastatu.sme.sk/clanok/ucebne-pomocky). Štruktúra tohto návodu nie je záväzná, učiteľovi poskytuje dostatočnú flexibilitu posúdiť mieru pochopiteľnosti výkladu pre svojich študentov a podľa zvážiť využitie jednotlivých krokov.

**Krok 1**

Na začiatku hodiny rozdať študentom prázdne formuláre **Ako by mal štát získať peniaze** a **Ako by mal štát použiť peniaze**, ktoré nájdete na [rovnakom linku](http://cenastatu.sme.sk/clanok/ucebne-pomocky). Vhodné je formuláre dávať dvojiciam, alebo štvoriciam.

**Krok 2**

Uvedenie do problematiky – vzťah štátu a občana nemá len právny rozmer, nekončí sa vhodením volebného lístka do urny, ale zahrňuje tiež finančné vzťahy. Predstavenie projektu Cena štátu: Cena štátu je nepolitický vzdelávací projekt, ktorého cieľom je pútavou formou priblížiť študentom podstatu finančného vzťahu medzi občanom a štátom.

**Krok 3**

Otázka študentom: „Aké sú podľa vás základné funkcie štátu? Čo by mal štát robiť podľa vás?“

Po odpovediach študentov predstaviť základné funkcie štátu: „Obrana, bezpečnosť, spravodlivosť, pomoc ľuďom v hmotnej núdzi.“

**Krok 4**

Otázka študentom: Štát už ale dlho nevykonáva len tieto funkcie a jeho pôsobnosť sa výrazne rozšírila. Aké ďalšie funkcie podľa vás ešte vykonáva?

Po odpovediach študentov vymenovať aspoň niekoľko, napríklad : „Výplata dôchodkov, daňové úrady, nemocnice, školy, kontrola potravín a liečiv, pošta, turistický ruch, galérie, múzeá, cirkvi, doprava, šport, atď. až po predpoveď počasia.“

**Viac funkcií štátu učiteľ ukáže študentom názorne na plagáte Vesmír verejných výdavkov**: ide o grafické znázornenie finančných tokov medzi jednotlivými inštitúciami štátu. Veľkosť jednotlivých kruhov ukazuje objem výdavkov. Aj vďaka tomu možno jednoducho porovnať jednotlivé oblasti, na ktoré sa politici rozhodli použiť verejné zdroje. Percento za názvom položky a sumou predstavuje zmenu oproti minuloročnému rozpočtu. Plagát zároveň vysvetľuje základné rozdelenie verejnej správy (štátu) na Slovensku. Na jednej strane stojí vláda, ktorá rozdeľuje takmer polovicu prostriedkov štátu, na druhej strane sú to na vláde nezávislé subjekty (ich hospodárenie neriadi priamo vláda, tieto inštitúcie sú riadené podľa prijatých zákonov) a to: Územná samospráva (pozostávajúca z obcí a VÚC), Sociálna poisťovňa, zdravotné poisťovne, štátne fondy, a ostatné subjekty verejnej správy.

**Dôležité pojmy**

*Štátny rozpočet – zákonom stanovený zoznam výdavkov jednotlivých ministerstiev (vlády) a ostatných organizácií, ktorých výdavky podliehajú tomuto zoznamu. Ministerstvá sa niekedy nazývajú rezorty, a spolu s ostatnými úradmi financovanými priamo z rozpočtu aj „kapitoly“. Štátny rozpočet zostavuje vláda a schvaľuje parlament. Vláda nemôže zostaviť ľubovoľný rozpočet, mnohé výdavky (napr. sociálne dávky) určujú samostatné zákony.*

*Verejná správa – zjednodušene štát – všetky verejné inštitúcie, ktoré svoju činnosť financujú z daní, odvodov a poplatkov občanov (vláda, obce, nemocnice, STV atď.)*

*Verejné financie – balík peňazí, s ktorými disponuje verejná správa.*

Ktoré oblasti svojou veľkosťou študentov prekvapili?

**Krok 5**

Úloha pre študentov: vyplniť formulár **Ako by mal štát použiť peniaze**. Študenti by sa mali zamyslieť, ktoré služby poskytované štátom majú prioritu, a teda by im pridelili väčšiu časť výdavkov štátu. Úlohou nie je zakresliť reálny stav, ale vyjadriť vlastný názor študenta.

**Krok 6**

Prekresliť na tabuľu skutočné informácie (alebo prekresliť na meotarovú fóliu) a študenti môžu porovnať svoje predpoklady s realitou. Kto bol najbližšie?

Pozn.: Skutočné informácie nájdete v powerpointovej prezentácii  **Cena\_statu\_Prezentacia.ppt**, [na obrázku č. 6](http://cenastatu.sme.sk/clanok/ucebne-pomocky) (koláčový graf).

**Krok 7**

Štát ale nemá vlastné peniaze. Vyberá ich od obyvateľov na daniach a odvodoch. Otázka študentom: Čo to vlastne je daň a aké dane poznáme? Po odpovediach študentov predstaviť skutočné dane a odvody:

**Druhy daní a odvodov**

**Dane**

* z príjmu zamestnanca, zo zisku firmy,
* daň z pridanej hodnoty (zo všetkého, čo si kúpime),
* spotrebné dane (alkohol, pohonné hmoty, cigarety)
* daň z nehnuteľnosti, daň za psa atď.

**Odvody**

* Sociálne odvody (na dôchodky, na poistenie v práceneschopnosti,

 úrazové poistenie, poistenie v nezamestnanosti)

* Zdravotné poistenie
* Odvody sa strhávajú zamestnancovi z jeho odmeny za vykonanú prácu.

**Dôležité pojmy**

*Daň je povinná, zákonom určená, spravidla sa opakujúca platba, ktorú odvádzajú daňovníci štátu v určenej výške a v stanovených lehotách.*

*Dane delíme na priame a nepriame. Priame platí daňovník sám, alebo sú mu strhávané zo mzdy. Nepriame, napr. daň z pridanej hodnoty, neplatí priamo kupujúci, ale odvádza ju z ceny nákupu obchodník.*

*Každý podnikateľ zo zisku a každý zamestnanec (zamestnávateľ) zo mzdy má povinnosť platiť odvody do Sociálnej poisťovne a do príslušnej zdravotnej poisťovne, v ktorej je poistený.*

**Krok 8**

Úloha pre študentov: vyplniť formulár **Ako by mal štát získať peniaze** podľa inštrukcií na formulári. Študenti sa majú zamyslieť, ktorý typ dane, odvodu, by mal zabezpečovať najväčšiu časť z príjmov štátu, resp. kto by mal platiť najväčšiu časť týchto príjmov.

**Krok 9**

Prekresliť na tabuľu skutočné informácie (alebo prekresliť na meotarovú fóliu) a študenti môžu porovnať svoje predpoklady s realitou. Kto bol najbližšie?

Pozn.: Skutočné informácie nájdete v powerpointovej prezentácii **Cena\_statu\_Prezentacia.ppt**, [na obrázku č. 10](Cena_statu_Prezentacia.ppt) (koláčový graf)

**Krok 10**

Otázka pre študentov: „Koľko peňazí podľa vás priemerne **jeden obyvateľ Slovenska** odvedie štátu?“

Po odpovediach predstaviť správnu odpoveď: priemerný Slovák – a teda aj každý študent či novorodenec - odvedie ročne štátu 5 654 €. Otázka na študentov: „Je to veľa alebo málo?“

Otázka pre študentov: Koľko peňazí podľa vás odvedie štátu **jeden pracujúci?**

Po odpovediach študentov:

Štát je v skutočnosti financovaný pracujúcimi, pretože dane, ktoré zaplatia nepracujúci obyvatelia, sú hradené z príjmov pracujúcich. Napríklad zamestnanci a živnostníci odvádzajú odvody, z ktorých dôchodcovia dostávajú dôchodky a nimi v obchode platia za nákupy a teda aj daň z pridanej hodnoty (DPH). Rovnako pracujúci rodičia dávajú študentom vreckové, za ktoré si študenti nakupujú bagety a zároveň platia DPH. **Priemerný pracujúci Slovák odvedie štátu za rok 12 910 €. V tejto sume sú zahrnuté aj firmy, pretože každú firmu vlastnia konkrétni ľudia.**

Otázka na študentov: „Predstavte si, koľko asi zarábajú vaši rodičia, koľko by im zostalo, keby odvádzali takúto sumu?“

**Krok 11**

Porozprávať študentom, kde na internete nájdu stránku Cena štátu (www.cenastatu.sk), a že okrem čísiel a faktografických údajov tam nájdu aj rôzne zaujímavosti, napr. kalkulačku, pomocou ktorej môže doma každý študent s rodičmi jednoducho zistiť, koľko peňazí mesačne odvedú štátu. Dokonca aj to, koľko hodín pracujú ich rodičia na štát a koľko na seba. Ďalšou zaujímavosťou je možnosť vžiť sa do kože poslanca a zostaviť štátny rozpočet podľa toho, ktoré oblasti študent uprednostňuje. Ktoré služby poskytované štátom by si nekúpil? A aký by mal jeho štátny rozpočet vplyv na výšku daní, ktoré platíme? Ostalo by jeho rodičom viac peňazí?

**Krok 12**

Krátke zhrnutie, zopakovanie základných pojmov – štátny rozpočet, verejné financie, dane, odvody. Predstavenie bločku – účtu za služby štátu, ktorý je priložený vo výukovom balíčku. Voľná diskusia so študentmi, prípadne uložiť domácu úlohu napísať krátku úvahu na niektorú z otázok uvedených v diskusii.